Lesersbrief: Regering gaan pensioenfondse sinkFoto: Westerninvestor.com Adamus P. Stemmet van Durbanville skryf: Die pensioenfondsbedryf is R4 triljoen sterk. ‘n Pot goud wat wag om besteel te word. Hiervan behoort 50% aan staatsamptenare se pensioenfondse wat reeds deur die regering gestroop word om sy bankrot instellings soos Eskom, Denel en ander staande te hou. Hulle het nog geld dringend nodig. Nou wil die regering sy strooptog uitbrei na álle pensioenfondse deur hulle met wetgewing te verplig om in staatsinstellings te belê. Ons weet dat dit daar tog net sal verdwyn in die sakke van ŉ paar individue wat in elk geval nooit voor die hof sal beland nie. Iets soortgelyks is gedurende die jare sewentig en tagtig toegepas. Die uitwerking wat dit op pensioenfondse en die landsekonomie gehad het, het die regering in 1989 verplig om die stelsel te staak. Leer ons huidige regering dan nie uit die foute van hul voortgangers nie? Oor die jare heen het ons by AMAGP (Vereniging vir die Monitering en Voorspraak van Staatspensioene) ŉ veldtog gevoer om lede van pensioenfondse te oortuig om nie hul aktuariële belang uit die pensioenfondse te onttrek nie omdat dit nog tot hul die voordeel van hul eie pensioenfonds is. Danksy die regering glo hulle ons nou nie meer nie. Hul geld is in gevaar en natuurlik sal hulle onttrek en hardloop. Die regering is dus besig om alle pensioenfondse, en nie net dié van staatsamptenare nie, te sink. Later vanjaar gaan ongeveer 30 000 amptenare aftree in die program om die staatsdiens te verklein. Ons vrees is dat hulle hul geld uit die pensioenfonds sal trek.